               COMISIA EUROPEANĂ
            Bruxelles, 13.6.2022
            COM(2022) 293 final
            2022/0191(NLE)

            Propunere de
            DECIZIE A CONSILIULUI
            privind poziția care urmează să fie adoptată în numele Uniunii Europene la Conferința extraordinară a Tratatului privind Carta energiei din 24 iunie 2022

               EXPUNERE DE MOTIVE

               1.Obiectul propunerii

               Prezenta propunere se referă la decizia de stabilire a poziției care urmează să fie adoptată în numele Uniunii la Conferința extraordinară a Tratatului privind Carta energiei din 24 iunie 2022 de la Bruxelles, cu mai multe acte care urmează să fie adoptate în legătură cu următoarele: (i) modificarea Regulamentului de procedură al Conferinței privind Carta energiei, (ii) retragerea statutului de observator la conferință al Federației Ruse și (iii) suspendarea aplicării provizorii a TCE în ceea ce privește Belarusul și suspendarea statutului de observator al Belarusului la Tratatul privind Carta energiei (denumit în continuare „TCE”),

               2.Contextul propunerii

               2.1.Tratatul privind Carta energiei (TCE)

               TCE este un acord comercial și de investiții multilateral aplicabil sectorului energetic, semnat de UE în decembrie 1994 și intrat în vigoare în aprilie 1998. Tratatul cuprinde dispoziții privind protecția investițiilor, comerțul cu materiale și produse energetice, tranzitul și soluționarea litigiilor. TCE stabilește, de asemenea, un cadru de cooperare internațională între 55 de părți contractante (inclusiv UE și EURATOM, 27 de state membre ale UE
                  1
               , Japonia, Elveția, Turcia, majoritatea țărilor din fosta URSS, cu excepția Federației Ruse
                  2
                și a unor țări din Balcanii de Vest).

               TCE a fost inițial instituit ca un cadru de cooperare internațională între țările europene și alte țări industrializate, în scopul dezvoltării potențialului energetic al țărilor din Europa Centrală și de Est și al asigurării securității aprovizionării cu energie a UE.

               Dispozițiile-cheie ale tratatului vizează protecția investițiilor, comerțul cu materiale și produse energetice, tranzitul și soluționarea litigiilor.

               Toate statele sau organizațiile regionale de integrare economică care au semnat tratatul sau au aderat la acesta sunt membre ale conferinței, care se reunește periodic pentru a discuta aspecte care afectează cooperarea în domeniul energiei între semnatarii tratatului, pentru a revizui punerea în aplicare a dispozițiilor Tratatului privind Carta energiei și ale Protocolului privind eficiența energetică și aspectele conexe referitoare la mediu, precum și pentru a examina posibile noi instrumente și activități comune în cadrul Cartei energiei.

               Conferința privind Carta energiei asigură îndeplinirea obiectivelor stabilite în TCE. Aceasta facilitează, în conformitate cu tratatul menționat și cu protocoalele, coordonarea măsurilor generale corespunzătoare pentru îndeplinirea principiilor Cartei.

               Fiecare parte dispune de un vot, iar Conferința privind Carta energiei hotărăște aplicând reguli de vot diferite, în funcție de subiect.

               Prezenta propunere de decizie în temeiul articolului 218 alineatul (9) din TFUE se referă la poziția care urmează să fie adoptată în numele Uniunii cu privire la actele avute în vedere în cadrul Conferinței privind Carta energiei.

               2.2.Poziția care urmează să fie adoptată în numele Uniunii

               2.2.1. Modificarea Regulamentului de procedură al Conferinței privind Carta energiei

               În cadrul reuniunii din 7 aprilie 2022, Comitetul de gestionare al TCE a recomandat conferinței să examineze aprobarea modificării Regulamentului de procedură pentru a prevedea posibila retragere sau suspendare a statutului de observator al unui stat sau al unei organizații internaționale în anumite circumstanțe. Articolul 36 („Votul”) din TCE se aplică numai deciziilor prevăzute în tratat, în timp ce statutul de observator la Conferința privind Carta energiei este parțial reglementat de Regulamentul de procedură al Conferinței privind Carta energiei. Prin urmare, se propune adăugarea următoarei formulări la noua literă (e) propusă pentru a acoperi cazul unei eventuale retrageri sau suspendări a unui observator și pentru a clarifica regulile de vot respective:

               „III. OBSERVATORI

               Norma procedurală 7

               A. Reguli generale

               „[...] (e) Conferința poate, prin consens, să suspende sau să retragă statutul de observator al unei țări sau al unei organizații internaționale în caz de

               încălcare persistentă sau gravă a principiilor Cartei europene a energiei sau ale Cartei internaționale a energiei, oricare dintre acestea a fost semnată de țara sau organizația internațională respectivă sau

               nerespectare a persistentă a obligațiilor financiare pe care le poate avea față de Carta internațională a energiei.

               În cazul în care nu se poate ajunge la un consens, decizia conferinței în temeiul prezentului paragraf se adoptă cu o majoritate de trei pătrimi din părțile contractante prezente și cu drept de vot la reuniunea conferinței, în măsura în care acestea reprezintă o majoritate simplă a părților contractante.”

               La 16 mai 2002, Grupul de lucru pentru chestiuni de guvernanță a recomandat prezentarea spre aprobare de către conferință, prin corespondență, până la 5 iunie, a propunerii de modificare de mai sus (CC 742), ținând seama de concluziile Comitetului de gestionare (mesajul 1952)].

               Prezenta decizie a Conferinței privind Carta energiei adaptează recomandările formulate de Comitetul de gestionare și de Grupul de lucru pentru chestiuni de guvernanță la 7 aprilie 2022 și, respectiv, la 16 mai 2022 privind modificarea normei procedurale 7 din Regulamentul de procedură.

               În conformitate cu secțiunea VIII din Actul final al Conferinței privind Carta europeană a energiei, Conferința privind Carta energiei este responsabilă cu luarea deciziilor privind cererile de semnare a declarației politice din 1991. Până în prezent, deciziile cu privire la această chestiune au fost luate prin consens.

               Având în vedere cele de mai sus, poziția care urmează să fie adoptată în numele Uniunii în cadrul Conferinței privind Carta energiei trebuie să fie aceea de a confirma modificarea.

               2.2.2. Retragerea statutului Federației Ruse de observator la conferință

               UE trebuie să susțină retragerea statutului de observator al Federației Ruse pe baza aprobării modificării normei procedurale 7, justificată de cele două motive stipulate (încălcarea principiilor și nerespectarea obligațiilor financiare);

               2.2.3. Suspendarea aplicării provizorii a TCE în ceea ce privește Belarusul

               În cursul reuniunilor sale din 28 aprilie și 2 iunie 2022, Comitetul de gestionare a continuat discuțiile legate de suspendarea aplicării provizorii a Tratatului privind Carta energiei (TCE), așa cum a solicitat Ucraina.

               Acțiunea Belarusului de a permite Rusiei să îi utilizeze teritoriul pentru a facilita agresiunea împotriva centralelor nucleare ale Ucrainei, împreună cu instalațiile sale de depozitare a deșeurilor radioactive, sistemul de transport al gazelor, minele de cărbune, centralele hidroelectrice și rafinăriile și depozitele de petrol poate fi considerată o încălcare substanțială [„violarea unei dispoziții esențiale pentru realizarea obiectului sau scopului tratatului” [articolul 60 alineatul (3) litera (b) din Convenția de la Viena privind dreptul tratatelor, VCLT]] a articolelor 3, 7, 18 și 19 din TCE.

               Părțile contractante reprezentate la Conferința privind Carta energiei vor fi invitate să ia decizia (i) să suspende aplicarea provizorie a TCE în ceea ce privește Belarusul, (ii) să solicite Secretariatului Cartei energiei să comunica informația în mod oficial depozitarului și Belarusului și (iii) să suspende statutul de observator al Belarusului.

               UE trebui să sprijine suspendarea aplicării provizorii a TCE în ceea ce privește Belarusul și să solicite Secretariatului Cartei energiei să comunice informația în mod oficial depozitarului și Belarusului. Totodată, UE trebuie să sprijine suspendarea statutului de observator al Belarusului.

               3.Temei juridic

               3.1.Temeiul juridic procedural

               3.1.1.Principii

               Articolul 218 alineatul (9) din TFUE prevede posibilitatea adoptării unor decizii de stabilire „a pozițiilor care trebuie adoptate în numele Uniunii în cadrul unui organism creat printr-un acord, în cazul în care acest organism trebuie să adopte acte cu efecte juridice, cu excepția actelor care modifică sau completează cadrul instituțional al acordului.”

               Noțiunea de „acte cu efecte juridice” include actele care au efecte juridice în temeiul normelor de drept internațional aplicabile organismului în cauză. Sunt, de asemenea, incluse instrumentele care nu au un caracter obligatoriu în temeiul dreptului internațional, dar care „au vocația de a influența în mod decisiv conținutul reglementării adoptate de legiuitorul Uniunii”
                  3
               .

               3.1.2.Aplicarea la cazul în discuție

               Conferința privind Carta energiei este un organism creat printr-un acord, și anume Tratatul privind Carta energiei.

               Actele avute în vedere, pe care Conferința privind Carta energiei a Tratatului privind Carta energiei trebuie să le adopte, constituie acte cu efecte juridice. Modificarea aspectelor legate de vot în cadrul Conferinței privind Carta energiei are caracter obligatoriu cel puțin pentru instituțiile aferente Tratatului privind Carta energiei.

               De asemenea, retragerea statutului de observator al Federației Ruse, precum și suspendarea aplicării provizorii a TCE în ceea ce privește Belarusul au efecte juridice obligatorii și, prin urmare, se aplică articolul 218 alineatul (9) din TFUE, deoarece au o influență asupra componenței concrete a Tratatului privind Carta energiei.

               Actele avute în vedere nu completează și nu modifică cadrul instituțional al acordului.

               Prin urmare, temeiul juridic procedural al deciziilor propuse este articolul 218 alineatul (9) din TFUE.

               3.2.Temeiul juridic material

               3.2.1.Principii

               Temeiul juridic material al unei decizii adoptate în temeiul articolului 218 alineatul (9) din TFUE depinde în primul rând de obiectivul și de conținutul actului avut în vedere cu privire la care se adoptă o poziție în numele Uniunii. În cazul în care actul avut în vedere urmărește două obiective sau include două elemente, iar unul dintre aceste obiective sau elemente poate fi identificat ca fiind obiectivul sau elementul principal, iar celălalt obiectiv sau element are mai degrabă un caracter accesoriu, decizia adoptată în temeiul articolului 218 alineatul (9) din TFUE trebuie să se întemeieze pe un singur temei juridic material, respectiv cel impus de obiectivul sau de elementul principal sau predominant.

               3.2.2.Aplicarea la cazul în discuție

               Obiectivul principal și conținutul actelor avute în vedere se referă la energie.

               Prin urmare, temeiul juridic material al propunerii de decizie este articolul 194 din TFUE.

               3.3.Concluzie

               Temeiul juridic al deciziei propuse trebuie să fie articolul 194, coroborat cu articolul 218 alineatul (9) din TFUE.

               2022/ ()

               2022/0191 (NLE)

               Propunere de

               DECIZIE A CONSILIULUI

               privind poziția care urmează să fie adoptată în numele Uniunii Europene la Conferința extraordinară a Tratatului privind Carta energiei din 24 iunie 2022

               CONSILIUL UNIUNII EUROPENE,

               având în vedere Tratatul privind funcționarea Uniunii Europene, în special articolul 194, coroborat cu articolul 218 alineatul (9),

               având în vedere propunerea Comisiei Europene,

               întrucât:

               (1)Tratatul privind Carta energiei (denumit în continuare „acordul”) a fost încheiat de Uniune prin Decizia 98/181/CE, CECO, Euratom și a intrat în vigoare în 1998.

               (2)În temeiul articolului 34 din acord, Conferința privind Carta energiei asigură îndeplinirea obiectivelor stabilite în TCE. Aceasta facilitează, în conformitate cu tratatul menționat și cu protocoalele, coordonarea măsurilor generale corespunzătoare pentru îndeplinirea principiilor Cartei.

               (3)În cadrul reuniunii sale extraordinare din 24 iunie 2022, Conferința privind Carta energiei prevede adoptarea următoarelor puncte: (i) modificarea Regulamentului de procedură al Conferinței privind Carta energiei, (ii) retragerea statutului de observator la conferință al Federației Ruse și (iii) suspendarea aplicării provizorii a TCE în ceea ce privește Belarusul și suspendarea statutului de observator la TCE,

               ADOPTĂ PREZENTA DECIZIE:

               Articolul 1

               Poziția care urmează să fie adoptată în numele Uniunii cu ocazia reuniunii extraordinare a Conferinței privind Carta energiei din Tratatul privind Carta energiei organizată la 24 iunie 2022 la Bruxelles va fi următoarea:

               să confirme propunerea de modificare a normei procedurale 7;

               să aprobe retragerea statutului de observator al Federației Ruse pe baza aprobării modificării normei procedurale 7, justificată de cele două motive stipulate (încălcarea principiilor și nerespectarea obligațiilor financiare);

               să aprobe suspendarea aplicării provizorii a TCE în ceea ce privește Belarusul și statutul de observator al Belarusului.

               Articolul 2

               Prezenta decizie se adresează Comisiei.

               Adoptată la Bruxelles,

                     Pentru Consiliu

                     Președintele

                     (1)

                        Italia a fost parte contractantă, dar s-a retras în 2015. În mod oficial, guvernul italian și-a explicat decizia de reducere a costurilor aferente statutului de membru la organizații internaționale din cauza restricțiilor bugetare.

                     (2)

                        Federația Rusă a semnat TCE, dar a luat decizia oficială de a nu îl ratifica.

                     (3)

                        Hotărârea Curții de Justiție din 7 octombrie 2014, Germania/Consiliu, C-399/12, ECLI:EU:C:2014:2258, punctele 61-64.


               COMISIA EUROPEANĂ
            Bruxelles, 11.9.2020
            COM(2020) 485 final
            Propunere de
            DECIZIE A PARLAMENTULUI EUROPEAN ŞI A CONSILIULUI
            privind mobilizarea Fondului european de ajustare la globalizare în urma unei cereri din partea Spaniei – EGF/2020/001 ES/Galicia shipbuilding ancillary sectors

               EXPUNERE DE MOTIVE

               CONTEXTUL PROPUNERII

               1.Normele aplicabile contribuțiilor financiare din Fondul european de ajustare la globalizare (FEG) sunt prevăzute în Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  1
                (denumit în continuare „Regulamentul FEG”).

               2.La 13 mai 2020, Spania a depus cererea EGF/2020/001 ES/Galicia shipbuilding ancillary sectors pentru a obține o contribuție financiară din partea FEG ca urmare a concedierilor
                  2
                care au avut loc în sectoarele economice clasificate în diviziunile 24 (Prelucrarea metalelor de bază), 25 (Fabricarea produselor metalice cu excepția mașinilor și echipamentelor), 30 (Fabricarea altor echipamente de transport), 32 (Alte industrii manufacturiere), 33 (Repararea și instalarea mașinilor și echipamentelor) și 43 (Lucrări de construcții specializate) ale NACE Rev. 2, în Galicia, regiune spaniolă de nivel NUTS 2 (ES11) . În continuare, aceste sectoare vor fi denumite „sectoare auxiliare ale construcției navale”.

               3.După evaluarea acestei cereri, Comisia a concluzionat, în conformitate cu toate dispozițiile aplicabile din Regulamentul privind FEG, că sunt îndeplinite condițiile pentru acordarea unei contribuții financiare din partea FEG.

               REZUMATUL CERERII

                        Cererea FEG

                        EGF/2020/001 ES/Galicia shipbuilding ancillary sectors

                        Statul membru

                        Spania

                        Regiunea sau regiunile vizate (nivel NUTS
                           3
                         2)

                        Galicia (ES11)

                        Data depunerii cererii

                        13 mai 2020

                        Data confirmării primirii cererii

                        13 mai 2020

                        Data cererii de informații suplimentare

                        27 mai 2020

                        Termenul pentru furnizarea informațiilor suplimentare

                        8 iulie 2020

                        Termenul pentru finalizarea evaluării

                        30 septembrie 2020

                        Criteriul de intervenție

                        Articolul 4 alineatul (2) din Regulamentul privind FEG

                        Numărul de întreprinderi vizate

                        38

                        Sectoarele de activitate economică

                        (Diviziunea NACE Rev. 2)
                           4

                        Diviziunea 24 (Prelucrarea metalelor de bază),

                        Diviziunea 25 (Fabricarea produselor metalice cu excepția mașinilor și echipamentelor),

                        Diviziunea 30 (Fabricarea altor echipamente de transport),

                        Diviziunea 32 (Alte industrii manufacturiere),

                        Diviziunea 33 (Repararea și instalarea mașinilor și echipamentelor) și

                        Diviziunea 43 (Lucrări de construcții specializate).

                        Perioada de referință (nouă luni):

                        23 mai 2019-23 februarie 2020

                        Numărul de concedieri în perioada de referință

                        960

                        Numărul total de beneficiari eligibili

                        960

                        Numărul total de beneficiari vizați

                        500

                        Bugetul pentru servicii personalizate (EUR)

                        3 274 000

                        Bugetul pentru implementarea FEG
                           5
                         (EUR)

                        0 150 000

                        Bugetul total (EUR)

                        3 424 000

                        Contribuția FEG (60 %) (EUR)

                        2 054 400

               EVALUAREA CERERII

               Procedura

               4.Spania a depus cererea EGF/2020/001 ES/Galicia shipbuilding ancillary sectors la 13 mai 2020, în termen de 12 săptămâni de la data la care au fost îndeplinite criteriile de intervenție stabilite la articolul 4 din Regulamentul privind FEG. Comisia a confirmat primirea cererii la aceeași dată și a solicitat informații suplimentare din partea Spaniei la 27 mai 2020. Aceste informații suplimentare au fost furnizate în termen de șase săptămâni de la data solicitării. Termenul de 12 săptămâni de la data primirii cererii complete, în cursul căruia Comisia ar trebui să finalizeze evaluarea conformității cererii cu condițiile de acordare a unei contribuții financiare, expiră la 30 septembrie 2020.

               Eligibilitatea cererii

               Întreprinderile și beneficiarii în cauză

               5.Cererea se referă la 960 de lucrători concediați în sectoarele auxiliare ale construcției de nave, în întreprinderi situate în regiunea de nivel NUTS 2 Galicia (ES11).

                        Întreprinderile și numărul concedierilor în perioada de referință:

                        Diviziunea 24

                        Prelucrarea metalelor de bază

                        Diviziunea 33

                        Repararea și instalarea mașinilor și echipamentelor

                        PIPEWORKS, S.L.

                        15

                        AISLAMIENTOS SOAMAR, S.L.

                        2

                        Diviziunea 25

                        Fabricarea produselor metalice cu excepția mașinilor și echipamentelor

                        BULBO

                        6

                        ELABORADOS METALICOS EMESA, S.L.U.

                        33

                        CALSOMATU SL

                        8

                        INDUSTRIAL DE ACABADOS, S.A. (INDASA)

                        15

                        CANCELAS NAVAL SL

                        1

                        IRIS SOCIEDAD COOP. GALLEGA DE TRABAJO ASOCIADO

                        22

                        COGALSO FERROLTERRA, S.C.G.T.

                        5

                        MONTAJES ROTELU, S.L.

                        7

                        EXACTA SERVICIOS NAVALES E INDUSTRIALES, S.L.

                        54

                        MONTAJES TUBACER, S.L.

                        128

                        GABADI, S.L.

                        18

                        NAVALIBER, S.L.

                        88

                        INSTALACIONES Y MANTENIMIENTOS IMAFER, S.L.

                        5

                        TALLERES DIZMAR, S.L.

                        7

                        J.J. NAVAL HISPANOGALAICA, S.L.

                        29

                        TALLERES MECANICOS GALICIA, S.L.

                        4

                        M. BLANCO, S.L.

                        13

                        WELDMAIN SERVICIOS CALDERIA, TUBERIA Y SOLDADURA, S.L.

                        31

                        MONTAJES CANCELAS, S.L.

                        20

                        Diviziunea 30

                        Fabricarea altor echipamente de transport

                        MONTAJES HERMANOS RAMALLO, S.L.

                        2

                        AZZERO MORRAZO

                        12

                        MONTAJES HERMANOS RODRIGUEZ RAMALLO, S.L.

                        6

                        DOMAYO METAL SL

                        15

                        SERFRIMEC, S.L.

                        11

                        FACTORIAS VULCANO, S.A.

                        69

                        TALLERES NAVALES RUIZ, S.L.

                        3

                        INDUSTRIAS NAVALES A XUNQUEIRA, S.L.

                        3

                        TUBERIA NAVAL FERRADAS, S.L.

                        22

                        TUYCALDE, S.L.

                        8

                        Diviziunea 43

                        Lucrări de construcții specializate

                        VIGUESA DE CARPINTERIA Y POLIURETANO, S.L. (VICARPO)

                        37

                        ELINCO CONSTRUCCIONES ELECTRICAS SL

                        92

                        Diviziunea 32

                        Alte industrii manufacturiere

                        MONTAXES AGORPA, S.L.L.

                        62

                        CYSTERCLEAN SA

                        57

                        NORINVER MONTAJES E INGENIERIA, S.L.

                        22

                        PROTECNAVI, S.L.

                        4

                        URKIRA OX, S.L.

                        24

                        Numărul total de întreprinderi: 38

                        Numărul total de concedieri:

                        960

                        Numărul total de lucrători eligibili:

                        960

               Criteriile de intervenție

               6.Spania a depus cererea în temeiul criteriilor de intervenție prevăzute la articolul 4 alineatul (2), de derogare de la criteriile prevăzute la articolul 4 alineatul (1) litera (b) din Regulamentul privind FEG, care prevede concedierea a cel puțin 500 de lucrători într-o perioadă de referință de nouă luni, în întreprinderi care își desfășoară activitatea în același sector economic definit la nivel de diviziune NACE Rev. 2 și care sunt situate într-o regiune sau două regiuni învecinate definite la nivelul NUTS 2 dintr-un stat membru. Au avut loc 960 de concedieri în regiunea de nivel NUTS 2 Galicia (ES11) în sectoarele auxiliare ale construcției navele. Cu toate acestea, întrucât disponibilizările nu au avut loc în același sector economic (a se vedea punctul 2), se aplică derogarea de la articolul 4 alineatul (1) litera (b) prevăzută la articolul 4 alineatul (2) (a se vedea punctele 17-22 pentru mai multe detalii privind circumstanțele excepționale legate de admisibilitatea cererii).

               7.Perioada de referință de nouă luni vizată în cerere este cuprinsă între 23 mai 2019 și 23 februarie 2020.

               Calculul disponibilizărilor și al cazurilor de încetare a activității

               8.Cele 960 de concedieri care au avut loc în perioada de referință au fost calculate de la data încetării de facto a contractului de muncă sau de la data expirării acestuia.

               Beneficiarii eligibili

               9.Numărul total de beneficiari eligibili este de 960.

               Legătura dintre concedieri și modificările structurale majore ale tiparelor comerciale mondiale ca urmare a globalizării.

               10.Pentru a stabili legătura dintre concedieri și modificările majore apărute în structura comerțului mondial ca urmare a globalizării, Spania susține că industria maritimă mondială s-a schimbat considerabil în ultimii 20 de ani. Ca urmare a creșterii masive a registrului de comenzi în perioada 2002-2008 (de la 48,9 milioane tone brute compensate
                  6
                la 194,2 milioane
                  7
               ) , au fost construite noi șantiere navale, majoritatea în Asia. Cu toate acestea, criza economică și financiară mondială a redus la jumătate volumul comenzilor în perioada 2008-2012, iar tendința descendentă a continuat de atunci. Din 2012 până la sfârșitul anului 2019, comenzile au scăzut cu 13,6 % (de la 92,3 milioane de tone brute compensate la 79,7 milioane).
                  8
                Ca urmare a reducerii volumului comenzilor și a expansiunii semnificative a construcțiilor navale în Asia, sectorul suferă de o supracapacitate globală, fapt care duce la o concurență dură la nivel mondial.

               11.Faptul că o nouă navă de pescuit oceanică poate încărca primul său transport de marfă independent de locul în care a fost construită oferă o mai mare marjă de manevră cumpărătorilor de nave în ceea ce privește achiziționarea acestora, intensificând concurența dintre șantierele navale din întreaga lume
                  9
               .

               12.Într-un interval de 15 ani (din 2004 până în 2019), Europa a pierdut construcțiile comerciale de nave (adică construcția de petroliere, de vrachiere și de portcontainere) în favoarea Asiei de Est. Având în vedere concurența acerbă din partea țărilor din Asia de Est, șantierele navale europene și-au reorientat activitățile de construcții navale către noi piețe și au intrat pe piețe de nișă în domeniul construcțiilor navale complexe, cum ar fi navele de pasageri și alte tipuri de nave care nu transportă mărfuri
                  10
               . În 2019, navele de pasageri, alte tipuri de nave care nu transportă mărfuri și navele de pescuit în larg reprezentau împreună 95 % din comenzile europene
                  11
               .

               13.Cu toate acestea, confruntate cu o supracapacitate importantă în domeniul construcțiilor navale comerciale, țări precum China, Coreea de Sud și Japonia au decis recent, la rândul lor, să intre pe piața europeană a unor tipuri de nave complexe/de înaltă tehnologie. În plus, aceste țări au introdus noi strategii și politici sectoriale și aplică anumite măsuri, inclusiv ajutoare de stat și alte stimulente financiare, menite să impulsioneze cererea internă. În plus, aceste țări au introdus măsuri comerciale noi sau suplimentare în sprijinul șantierelor navale locale, precum și al societăților lor locale de echipamente maritime
                  12
               .

               14.Toți acești factori au determinat o reorientare considerabilă a producției mondiale dinspre Europa către Asia. În 2002, liderii pieței mondiale a construcțiilor navale, măsurați pe baza volumului de producție, erau Coreea de Sud și Japonia (30 % fiecare), urmate de Europa (22,5 %). China reprezenta atunci doar 7 % din construcția navală la nivel mondial. Până în 2018, China (35,5 %) a devenit lider, urmată de Japonia (23,4 %) și de Coreea de Sud (22,7 %), în timp ce cota de piață a Europei a scăzut la numai 6,8 %
                  13
               . În ceea ce privește registrul de comenzi, în 2019 ponderea Europei era de 14,7 % (cu cinci puncte procentuale mai mică decât în 2002), China, în calitate de lider de piață, avea o cotă de 34 %, Coreea de Sud 26 % și Japonia 15 %
                  14
               .

               15.Astfel, Europa a pierdut o mare parte a cotei de piață în favoarea țărilor asiatice, care au costuri mai scăzute ale forței de muncă și aplică politici de subvenționare și tratamente fiscale preferențiale
                  15
               .

               16.Până în prezent, sectorul construcțiilor navale în sens larg a făcut obiectul a șapte cereri FEG
                  16
               , două dintre acestea bazându-se pe aspecte comerciale legate de globalizare și celelalte cinci pe criza economică și financiară mondială. Patru dintre aceste cazuri se refereau la utilaje și echipamente pentru nave, în timp ce celelalte trei erau legate de șantiere navale.

               Explicația circumstanțelor excepționale care stau la baza admisibilității cererii

               17.Articolul 4 alineatul (2) din Regulamentul privind FEG permite ca o cerere colectivă care implică IMM-uri situate într-o singură regiune să se refere la IMM-uri care își desfășoară activitatea în sectoare economice diferite, astfel cum sunt definite la nivelul diviziunilor NACE Rev. 2, cu condiția ca IMM-urile să fie principalul sau singurul tip de întreprinderi din regiunea respectivă.

               18.Potrivit Institutului de Statistică din Galicia, în 2018 erau înregistrate în regiune 247 631 de întreprinderi, dintre care 247 478 (99,94 %) aveau mai puțin de 250 de lucrători
                  17
               . Prin urmare, IMM-urile reprezintă coloana vertebrală a economiei acestei regiuni.

               19.În plus, toate cele 38 de întreprinderi vizate de prezenta cerere sunt IMM-uri.

               20.Sectorul european al construcțiilor navale este format în cea mai mare parte din șantiere navale mici și mijlocii (nave de 60-150 de tone), cu o rată de subcontractare estimată la 80 % din valoare
                  18
                și la 89 % din locurile de muncă
                  19
               . Sectorul construcțiilor navale din Galicia urmează această tendință. Subcontractanții au un nivel ridicat de specializare și, prin urmare, un grad ridicat de dependență față de șantierul naval principal. Atunci când șantierul naval principal se confruntă cu dificultăți economice, industria auxiliară a construcțiilor navale este grav afectată. Interdependențele și consecințele asupra ocupării forței de muncă în industria auxiliară a construcțiilor navale sunt, prin urmare, aceleași ca în cazul în care întreprinderile s-ar afla în cadrul unui singur sector economic NACE..

               21.Concentrarea tuturor șantierelor navale comerciale (șapte
                  20
                în 2019) pe un teritoriu mic, Vigo Ria, exacerbează efectele negative de pe piața regională a muncii. Concedierile au astfel un impact grav asupra economiei regionale.

               22.Prin urmare, sunt îndeplinite condițiile prevăzute la articolul 4 alineatul (2), care permit să se considere că o cerere în temeiul articolului 4 alineatul (1) litera (b) este admisibilă chiar dacă nu sunt îndeplinite în totalitate criteriile menționate la respectivul articol.

               23.În consecință, cererea ar trebui să fie asimilată unei cereri în temeiul articolului 4 alineatul (1) litera (b) din Regulamentul privind FEG din cauza unor circumstanțe excepționale (combinația dintre impactul grav al concedierilor asupra ocupării forței de muncă și a economiei locale și faptul că IMM-urile sunt principalele tipuri de întreprinderi din regiune).

               Evenimente care au condus la disponibilizări și la încetarea activității

               24.Șantierele navale din Galicia construiesc nave militare avansate din punct de vedere tehnologic, petroliere și nave-cisternă pentru produse chimice, nave de pescuit în larg, nave de cercetare oceanografică și seismică, remorchere și nave de pasageri (feriboturi, nave de croazieră și nave de agrement). Șantierele navale din Galicia se disting, de asemenea, prin construcția de nave de pescuit
                  21
               .

               25.Cota de piață în scădere a UE pentru producția de nave la nivel mondial și concurența internațională din ce în ce mai mare au avut consecințe grave asupra sectoarelor auxiliare ale construcției navale din Galicia. Principalele evenimente care au dus la concedieri sunt lichidarea și închiderea șantierului naval Factorias Vulcano în iulie 2019 și solicitarea pre-falimentului creditorilor de către șantierul naval HJ Barreras, în octombrie 2019. Jumătate dintre concedierile care fac obiectul prezentei cereri au avut loc în societăți care sunt creditori ai HJ Barreras.

               Impactul preconizat al disponibilizărilor asupra economiei și a ocupării forței de muncă la nivel local, regional sau național

               26.În 2018, sectorul construcțiilor navale (șantiere navale și sectoare auxiliare) din Galicia a înregistrat o cifră de afaceri anuală de aproximativ 2 000 de milioane EUR (3,3 % din PIB-ul regional), iar 10 000 de locuri de muncă directe și 25,000
                  22
                de locuri de muncă indirecte depindeau de sectorul construcțiilor navale. Potrivit Asociației Metalurgiei din Galicia (ASIME), din cauza dificultăților apărute la unele șantiere navale din Galicia, cifra de afaceri a sectorului a scăzut cu 11 % în 2019 și s-au pierdut 20,8 % din locurile de muncă
                  23
               .

               27.În 2019, rata șomajului din Vigo, un oraș cu aproximativ 295 000 de locuitori, era de 16,3%
                  24
               , cu aproape cinci puncte procentuale mai mare decât media națională (11,7%
                  25
               ), iar 21 247 de lucrători erau înregistrați ca șomeri. După cum s-a menționat deja, toate șantierele navale comerciale din Galicia se află la Vigo. Concentrarea șantierelor navale pe un teritoriu mic multiplică efectele negative ale scăderii cifrei de afaceri și ale pierderii locurilor de muncă în industria construcțiilor navale, ceea ce duce la un impact mai grav asupra pieței regionale a forței de muncă decât cel indicat de cifre.

               Beneficiarii vizați și acțiunile propuse

               Beneficiarii vizați

               28.Se estimează că numărul lucrătorilor disponibilizați care vor beneficia de măsuri va fi de 500. Defalcarea acestor lucrători în funcție de sex, cetățenie și grupă de vârstă este următoarea:

                        Categorie

                        Numărul de
                           beneficiari vizați

                        Sexul:

                        Bărbați:

                        470

                        (94,0 %)

                        Femei
                           26
                        :

                        30

                        (6,0 %)

                        Naționalitatea:

                        Cetățeni ai UE:

                        487

                        (97,4 %)

                        Cetățeni din afara UE:

                        13

                        (2,6 %)

                        Grupa de vârstă:

                        15-24 de ani:

                        17

                        (3,4 %)

                        25-29 de ani:

                        36

                        (7,2 %)

                        30-54 de ani:

                        391

                        (78,2 %)

                        55-64 de ani:

                        56

                        (11,2 %)

                        peste 64 de ani:

                        0

                        (0,0 %)

               Eligibilitatea acțiunilor propuse

               29.Serviciile personalizate care vor fi puse la dispoziția lucrătorilor disponibilizați constau în acțiunile descrise mai jos:

               –Sesiuni de informare și ateliere pregătitoare: Sesiunile de informare sunt prima măsură care va fi oferită tuturor beneficiarilor vizați și includ informații generale cu privire la programele disponibile de consiliere și formare, precum și cu privire la alocații și stimulente. Acestea includ, de asemenea, stabilirea profilului participanților. Atelierele pregătitoare vor oferi informații aprofundate cu privire la reconversie, la sectoarele care necesită atestate sau certificate de competență profesională, la certificarea competențelor și a competențelor non-tehnice dobândite la locul de muncă, precum și la modalități de finalizare a învățământului obligatoriu. Sunt prevăzute, de asemenea, ateliere pentru antreprenoriat.

               –Se va oferi orientare profesională pentru angajare sau activități independente pe tot parcursul perioadei de punere în aplicare a măsurii.

               –Formare profesională. Aceasta va include (1) formarea privind competențele-cheie și competențele orizontale; (2) pregătirea pentru teste în vederea recunoașterii competențelor dobândite prin experiență profesională (recunoașterea studiilor anterioare); (3) recalificarea profesională în domenii precum întreținerea clădirilor și a echipamentelor urbane, operațiuni de depozitare, logistică de depozitare, formare Scrum Master etc.; precum și (4) programe de formare pentru perfecționarea profesională în domenii ca materialele compozite utilizate în construcția de nave, oțeluri HSLA
                  27
                pentru structurile navale, realitate virtuală și realitate augmentată în domeniul construcțiilor navale, soluții CAD/CAM
                  28
                pentru construcții navale, tehnologii de control 3D aplicate în domeniul construcțiilor navale (îndreptarea și modelarea pieselor), tehnicile de sudură prin frecare (FSW
                  29
               ) și laser hibrid MAG
                  30
               , sistemele de sudură cu arc electric monitorizate și fabricația aditivă în construcția de nave. Pentru persoanele care doresc să desfășoare activități independente vor fi oferite cursuri de formare în domeniul antreprenoriatului.

               –Asistență în vederea căutării intensive a unui loc de muncă, inclusiv căutarea, în mod activ, a oportunităților locale și regionale de angajare (inclusiv pentru persoanele care desfășoară activități independente) și plasarea forței de muncă.

               –Sprijin după reintegrarea profesională. Lucrătorii reintegrați profesional vor fi sprijiniți în cursul primelor luni la locul de muncă, pentru a preîntâmpina eventualele probleme.

               –Stimulente. Vor fi întreprinse diferite acțiuni de stimulare. (1) Stimulente de participare. Lucrătorii care participă la măsuri și urmează direcția agreată pentru reintegrare vor primi până la 400 EUR (plată unică sau eșalonată). (2) Contribuție la cheltuielile de deplasare (0,19 EUR /kilometru plus costuri suplimentare, cum ar fi taxele de trecere și costurile de parcare, dacă se justifică, precum și rambursarea cheltuielilor de transport public). (3) Contribuție la cheltuielile pentru îngrijitorii persoanelor aflate în întreținere. Lucrătorii cu responsabilități de îngrijire (față de copii, bătrâni sau persoane cu handicap) vor primi până la 20 EUR pentru fiecare zi de participare la măsuri. Această sumă are rolul de a acoperi cheltuielile suplimentare ale participanților cu responsabilități de îngrijire, pentru ca aceștia să poată beneficia de formare sau de alte măsuri. (4) Stimulente pentru plasarea personalului disponibilizat Persoanele care se întorc în câmpul muncii în calitate de angajați sau pentru a desfășura o activitate independentă vor primi 200 EUR pe lună, pe o perioadă de cel mult șase luni. Stimulentul are scopul de a impulsiona lucrătorii, în special pe cei mai în vârstă, să rămână pe piața forței de muncă, precum și de a încuraja reangajarea rapidă.

               30.Acțiunile propuse, descrise în prezentul document, constituie măsuri active de ocupare a forței de muncă incluse printre acțiunile eligibile stabilite la articolul 7 din Regulamentul privind FEG. Aceste acțiuni nu înlocuiesc măsurile pasive de protecție socială.

               31.Spania a furnizat informațiile necesare privind acțiunile care sunt obligatorii pentru întreprinderea vizată în temeiul legislației naționale sau în temeiul contractelor colective de muncă. Autoritățile spaniole au confirmat că respectivele acțiuni nu vor fi înlocuite de o contribuție financiară din partea FEG.

               Bugetul estimat

               32.Costurile totale estimate sunt de 3 424 000 EUR, incluzând cheltuieli pentru servicii personalizate de 3 274 000 EUR și cheltuieli pentru activitățile de pregătire, gestionare, informare și publicitate, control și raportare de 150 000 EUR.

               33.Contribuția financiară totală solicitată din partea FEG este de 2 054 400 EUR (60 % din totalul costurilor).

                        Acțiuni

                        Numărul de participanți estimat

                        Costul estimat per participant
                        (EUR)
                           31

                        Costuri totale estimate

                        (EUR)
                           32

                        Servicii personalizate [acțiuni în temeiul articolului 7 alineatul (1) literele (a) și (c) din Regulamentul privind FEG]

                        Sesiuni de informare și ateliere pregătitoare:
                           (Acogida y diagnóstico inicial, medidas de sensibilización)

                        500

                        541

                        270 500

                        Orientare profesională
                           (Orientación laboral)

                        500

                        500

                        250 000

                        Formare
                           (Formación)

                        350

                        4 871

                        1 705 000

                        Asistență în vederea căutării intensive a unui loc de muncă
                           (Prospección laboral)

                        300

                        1 300

                        390 000

                        Sprijin după reintegrarea profesională
                           (Seguimiento en el empleo)

                        250

                        250

                        62 500

                        Subtotal (a):

                        Procent din pachetul de servicii personalizate

                        –

                        2 678 000

                        (81,80 %)

                        Alocații și stimulente [acțiuni în temeiul articolului 7 alineatul (1) litera (b) din Regulamentul privind FEG]

                        Stimulente
                           (Programa de incentivos)

                        400

                        1 490
                           33

                        596 000

                        Subtotal (b):

                        Procent din pachetul de servicii personalizate:

                        –

                        596 000

                        (18,20 %)

                         Acțiuni în temeiul articolului 7 alineatul (4) din Regulamentul privind FEG

                        1. Activități de pregătire

                        –

                        0

                        2. Gestionare

                        –

                        100 000

                        3. Informare și publicitate

                        –

                        32 000

                        4. Control și raportare

                        –

                        18 000

                        Subtotal (c):

                        Procent din costurile totale:

                        –

                        150 000

                        (4,38 %)

                        Costuri totale (a + b + c):

                        –

                        3 424 000

                        Contribuția FEG (60 % din costurile totale)

                        –

                        2 054 400

               34.Costurile acțiunilor identificate în tabelul de mai sus ca acțiuni în temeiul articolului 7 alineatul (1) litera (b) din Regulamentul privind FEG nu depășesc 35 % din costurile totale ale pachetului coordonat de servicii personalizate. Spania a confirmat că aceste acțiuni sunt condiționate de participarea activă a beneficiarilor vizați la activități de căutare a unui loc de muncă sau de formare.

               Perioada de eligibilitate a cheltuielilor

               35.Spania a început furnizarea serviciilor personalizate către beneficiarii vizați la 13 august 2020. Prin urmare, cheltuielile referitoare la acțiuni sunt eligibile pentru o contribuție financiară din FEG de la 13 august 2020 până la 13 august 2022.

               36.Spania a început plata cheltuielilor administrative pentru punerea în aplicare a FEG la 8 iunie 2020. Prin urmare, cheltuielile cu activitățile de pregătire, de gestionare, de informare și publicitate, precum și de control și raportare sunt eligibile pentru o contribuție financiară din partea FEG de la 8 iunie 2020 până la 13 februarie 2023.

               Complementaritatea cu acțiunile finanțate din fonduri naționale sau din fonduri ale Uniunii

               37.Sursa prefinanțării sau a cofinanțării naționale este reprezentată de fondurile Consellería de Economía, Emprego e Industria de la Xunta de Galicia.

               38.Spania a confirmat faptul că măsurile descrise mai sus care primesc o contribuție financiară din FEG nu vor beneficia și de contribuții financiare din partea altor instrumente financiare ale Uniunii.

               Proceduri de consultare a beneficiarilor vizați sau a reprezentanților acestora, a partenerilor sociali, precum și a autorităților locale și regionale

               39.Spania a indicat că ASIME și sindicatele CCOO
                  34
                și UGT
                  35
               , partenerii sociali care participă la dialogul social în Galicia, au sprijinit Xunta de Galicia în pregătirea cererii prin furnizarea de informații detaliate privind sectorul construcțiilor navale și piața muncii conexă. Pachetul coordonat de servicii personalizate a fost elaborat în consultare cu partenerii sociali și a fost discutat în cadrul a două reuniuni, la 4 noiembrie 2019 și la 19 februarie 2020. Prin intermediul unui acord de colaborare, partenerii sociali vor fi, de asemenea, implicați în implementarea serviciilor.

               Sistemele de gestionare și control

               40.Cererea conține o descriere a sistemului de gestionare și control, care precizează responsabilitățile organismelor implicate. Spania a notificat Comisiei faptul că aceleași organisme care asigură gestionarea și controlul finanțărilor din FSE vor gestiona și controla și contribuția financiară în discuție. Xunta de Galicia
                  36
                va fi organismul intermediar pentru autoritatea de management.

               Angajamentele asumate de statul membru în cauză

               41.Spania a oferit toate garanțiile necesare cu privire la următoarele:

               –în contextul accesului la acțiunile propuse și al implementării acestora, vor fi respectate principiile egalității de tratament și nediscriminării,

               –au fost respectate cerințele prevăzute de legislația națională și de legislația UE în ceea ce privește disponibilizările colective,

               –întreprinderile care au efectuat disponibilizările și care și-au continuat activitățile după concedieri și-au respectat obligațiile legale aplicabile în cazul disponibilizărilor și au luat măsurile adecvate pentru lucrătorii lor,

               –acțiunile propuse nu vor primi sprijin financiar din partea altor fonduri sau instrumente financiare ale Uniunii și se va evita orice fel de dublă finanțare,

               –acțiunile propuse vor fi complementare cu acțiunile finanțate prin fondurile structurale,

               –contribuția financiară din partea FEG va respecta normele procedurale și de fond ale Uniunii în materie de ajutoare de stat.

               IMPLICAȚIILE BUGETARE

               Propunerea bugetară

               42.FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020
                  37
               .

               43.După examinarea cererii în conformitate cu condițiile stabilite la articolul 13 alineatul (1) din Regulamentul privind FEG și luând în considerare numărul de beneficiari vizați, acțiunile propuse și costurile estimate, Comisia propune mobilizarea FEG pentru suma de 2 054 400 EUR, reprezentând 60 % din costurile totale ale acțiunilor propuse, în scopul de a furniza o contribuție financiară ca răspuns la cererea menționată.

               44.Valoarea cumulată a contribuțiilor în circumstanțe excepționale, în anul curent, nu depășește 15 % din cuantumul maxim anual al FEG, în conformitate cu articolul 4 alineatul (2) din Regulamentul privind FEG.

               45.Decizia propusă privind mobilizarea FEG va fi adoptată împreună de Parlamentul European și de Consiliu, în conformitate cu punctul 13 din Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  38
               .

               Acte conexe

               46.În același timp cu prezentarea acestei propuneri de decizie privind mobilizarea FEG, Comisia va prezenta Parlamentului European și Consiliului o propunere de transfer al sumei de 2 054 400 EUR către linia bugetară relevantă.

               47.Concomitent cu adoptarea prezentei propuneri de decizie privind mobilizarea FEG, Comisia va adopta o decizie privind o contribuție financiară, prin intermediul unui act de punere în aplicare, care va intra în vigoare la data la care Parlamentul European și Consiliul vor adopta decizia propusă privind mobilizarea FEG.

               Propunere de

               DECIZIE A PARLAMENTULUI EUROPEAN ŞI A CONSILIULUI

               privind mobilizarea Fondului european de ajustare la globalizare în urma unei
                  cereri din partea Spaniei – EGF/2020/001 ES/Galicia shipbuilding ancillary sectors

               PARLAMENTUL EUROPEAN ȘI CONSILIUL UNIUNII EUROPENE,

               având în vedere Tratatul privind funcționarea Uniunii Europene,

               având în vedere Regulamentul (UE) nr. 1309/2013 al Parlamentului European și al Consiliului din 17 decembrie 2013 privind Fondul european de ajustare la globalizare (2014-2020) și de abrogare a Regulamentului (CE) nr. 1927/2006
                  39
               , în special articolul 15 alineatul (4),

               având în vedere Acordul interinstituțional din 2 decembrie 2013 dintre Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară
                  40
               , în special punctul 13,

               având în vedere propunerea Comisiei Europene,

               întrucât:

               (1)Fondul european de ajustare la globalizare (FEG) urmărește să ofere sprijin lucrătorilor disponibilizați și persoanelor care desfășoară activități independente a căror activitate a încetat în urma unor schimbări structurale majore ale tiparelor comerciale mondiale, generate de globalizare, ca urmare a continuării crizei economice și financiare mondiale sau ca urmare a unei noi crize economice și financiare mondiale, și să le acorde asistență în procesul de reintegrare pe piața muncii.

               (2)FEG nu trebuie să depășească o sumă anuală maximă de 150 de milioane EUR (la prețurile din 2011), astfel cum se prevede la articolul 12 din Regulamentul (UE, Euratom) nr. 1311/2013 al Consiliului
                  41
               .

               (3)La 13 mai 2020, Spania a depus o cerere de mobilizarea a FEG în legătură cu concedierile din sectoarele economice clasificate în conformitate cu nomenclatorul statistic al activităților economice din Uniunea Europeană („NACE”), a doua revizuire, diviziunile 24 (Prelucrarea metalelor de bază), 25 (Fabricarea produselor metalice cu excepția mașinilor și echipamentelor), 30 (Fabricarea altor echipamente de transport), 32 (Alte industrii manufacturiere), 33 (Repararea și instalarea mașinilor și echipamentelor) și 43 (Lucrări de construcții specializate) în Galicia, regiune spaniolă de nivel NUTS 2 (ES11) . Cererea a fost completată cu informații suplimentare furnizate în conformitate cu articolul 8 alineatul (3) din Regulamentul (UE) nr. 1309/2013. Cererea îndeplinește condițiile pentru stabilirea sumei contribuției financiare din partea FEG, prevăzute la articolul 13 din Regulamentul (UE) nr. 1309/2013.

               (4)În conformitate cu articolul 4 alineatul (2) din Regulamentul (UE) nr. 1309/2013, cererea Spaniei este considerată admisibilă, deoarece este o cerere colectivă care implică numai IMM-uri situate într-o regiune, Galicia, unde IMM-urile reprezintă principalul tip de întreprindere din regiunea respectivă, iar concedierile au un impact grav asupra ocupării forței de muncă și asupra economiei locale, regionale sau naționale.

               (5)Prin urmare, FEG trebuie mobilizat pentru a se furniza o contribuție financiară în valoare de 2 054 400 EUR ca răspuns la cererea depusă de Spania.

               (6)Pentru a reduce la minimum timpul necesar pentru mobilizarea FEG, prezenta decizie trebuie să se aplice de la data adoptării,

               ADOPTĂ PREZENTA DECIZIE:

               Articolul 1

               În cadrul bugetului general al Uniunii pentru exercițiul financiar 2020, se mobilizează Fondul european de ajustare la globalizare pentru a se furniza suma de 2 054 400 EUR, sub formă de credite de angajament și credite de plată.

               Articolul 2

               Prezenta decizie intră în vigoare la data publicării în Jurnalul Oficial al Uniunii Europene. Se aplică de la [data adoptării]
                  42*.

               Adoptată la Bruxelles,

                  Pentru Parlamentul European
                        Pentru Consiliu

                  Președintele
                        Președintele

                     (1)

                        JO L 347, 20.12.2013, p. 855.

                     (2)

                        În sensul articolului 3 din Regulamentul privind FEG.

                     (3)

                        Regulamentul (UE) nr. 1046/2012 al Comisiei din 8 noiembrie 2012 de punere în aplicare a Regulamentului (CE) nr. 1059/2003 al Parlamentului European și al Consiliului privind instituirea unui nomenclator comun al unităților teritoriale de statistică (NUTS) privind transmiterea seriilor temporale privind noua împărțire regională (JO L 310, 9.11.2012, p. 34).

                     (4)

                        JO L 393, 30.12.2006, p. 1.

                     (5)

                        În conformitate cu articolul 7 al patrulea paragraf din Regulamentul (UE) nr. 1309/2013.

                     (6)

                        Tone brute compensate - unitate internațională de măsură care facilitează compararea diferitelor tipuri de producție din cadrul șantierelor navale, indiferent de tipurile de nave produse.

                     (7)

                        Sursă:
                  Sea Europe Shipbuilding Market Monitoring, report 46 FY 2018
                  .

                     (8)

                        Ibidem.

                     (9)

                  An analysis of market-distorting factors in shipbuilding.
                   OCDE Science, Technology and Industry Policy Papers.
                   aprilie 2019, Nr. 67
                  .

                     (10)

                  Raport anual 2018 2019 SEA Europe
                  .

                     (11)

                        UE28 și Norvegia.

                     (12)

                        Cf.
                  Raport anual 2018 2019 SEA Europe
                  .

                     (13)

                        Sursă: Sea Europe Shipbuilding Market Monitoring, report 46 FY 2018.

                     (14)

                  Raport anual 2018 2019 SEA Europe
                  .

                     (15)

                  ECORYS (2009) Study on the Competitiveness of the European Shipbuilding Industry.

                     (16)

                        Este vorba despre: EGF/2010/001 DK/ Nordjylland COM(2010) 451; EGF/2010/006 PL/ Cegielski-Poznan COM(2010) 631; EGF/2010/025 DK/ Odense Steel Shipyard COM(2011) 251; EGF/2011/008 DK/ Odense Steel Shipyard COM(2012) 272; EGF/2011/019 ES/ Galicia Metal COM(2012) 451; EGF/2014/008 FI/ STX Rauma COM(2014) 630; și de cazul de față.

                     (17)

                  www.ige.eu

                     (18)

                  Informe económico y de competitividad (Raport privind economia și competitivitatea), 2019, ARDANGALICIA
                   Consorcio Zona franca Vigo.
                  .

                     (19)

                  González Rodríguez, A. (2009) „Consecințe socio-profesionale ale noilor modele flexibile de organizare a producției.
                   Cazul industriei navale/Consecuencias socio-laborales de los nuevos modelos de organización de la producción flexibles.
                   El caso de la industria naval”.
                   Revista de Economia (Curitibia), 8, 22-42.

                     (20)

                        Astilleros Armon Vigo, Cardama Shipyard, Factorías Vulcano (care a făcut obiectul lichidării în 2019), Freire Shipyard, Hijos de J. Barreras, Metalships & Docks, Nodosa Shipyard și J. Valiña.

                     (21)

                        Informe económico y de competitividad (Raport privind economia și competitivitatea), 2019, Consorcio Zona franca Vigo.

                     (22)

                        Ibidem.

                     (23)

                        În 2019, au dispărut aproximativ 2 000 de locuri de muncă directe pe șantierele navale din Galicia și în sectoarele auxiliare. Prezenta cerere va oferi însă sprijin numai lucrătorilor concediați în perioada de referință de nouă luni (23 mai 2019-23 februarie 2020). Articolul 4 alineatul (1) litera (b) din Regulamentul privind FEG nu prevede participarea la măsuri a lucrătorilor ale căror concedieri au fost declanșate de același eveniment care a declanșat concedierile din perioada de referință, dar care au avut loc înainte sau după aceasta.

                     (24)

                  EPA municipios (studiu referitor la forța de muncă/municipalități)

                     (25)

                  EPA Comunidades autónomas (studiu referitor la forța de muncă/ regiuni de nivel NUTS 2)

                     (26)

                        Femeile sunt subreprezentate în sectoarele auxiliare ale construcției navale. În consecință, doar 6 % dintre lucrătorii disponibilizați au fost femei.

                     (27)

                        HSLA (high-strength low-alloy) înseamnă slab aliat cu rezistență ridicată.
                        Oțelul HSLA este un tip de oțel aliat care oferă proprietăți mecanice mai bune sau rezistență mai mare la coroziune decât oțelul nealiat. Oțelul HSLA este diferit de alte tipuri de oțel, în sensul că nu este făcut pentru a corespunde unei compoziții chimice specifice, ci mai degrabă unor proprietăți mecanice specifice.

                     (28)

                        CAD/CAM este abrevierea folosită computer-aided design & computer-aided manufacturing (proiectare asistată de calculator și fabricație asistată de calculator).

                     (29)

                        Sudare prin frecare

                     (30)

                        Sudare cu metal activ gaz (MAG)

                     (31)

                        Pentru a evita zecimalele, costurile estimate per lucrător au fost rotunjite. Cu toate acestea, rotunjirile nu au niciun impact asupra costului total al fiecărei măsuri, care nu diferă de cel indicat în cererea prezentată de Spania.

                     (32)

                        Totalurile diferă din cauza rotunjirii.

                     (33)

                        Costul per participant pentru această măsură este furnizat doar în scop informativ. Costul per participant al stimulentelor va depinde de situația individuală a fiecărui lucrător și de eligibilitatea acestuia pentru diferitele tipuri de stimulente, după cum se explică la punctul 29.

                     (34)

                        Federația industrială CCOO Galicia.

                     (35)

                        Federația metalurgiei, a construcțiilor și a industriilor conexe a UGT (MCA-UGT).

                     (36)

                        Xunta de Galicia și în mod specific Consellería de Facenda – Dirección General de política financiera, tesoro y fondos europeos / Servicio de inspección y control de fondos comunitarios, în cooperare cu Consellería de Economía, Emprego e Industria – Secretaría Xeral de Emprego / Subdirección Xeral de Relacións Laborais, va fi organismul intermediar pentru autoritatea de management.

                     (37)

                        JO L 347, 20.12.2013, p. 884.

                     (38)

                        JO C 373, 20.12.2013, p. 1.

                     (39)

                        JO L 347, 20.12.2013, p. 855.

                     (40)

                        JO C 373, 20.12.2013, p. 1.

                     (41)

                        Regulamentul (UE, Euratom) nr. 1311/2013 al Consiliului din 2 decembrie 2013 de stabilire a cadrului financiar multianual pentru perioada 2014-2020 (JO L 347, 20.12.2013, p. 884).

                     (42)
                  *
                        Data urmează a fi introdusă de către Parlament înainte de publicarea în JO.